'Moenie Jantjies in blik druk,' sê Rassie | Netwerk24
'Moenie Jantjies in blik druk,' sê Rassie
28 Julie 2019 00:02
Herschel Jantjies moet toegelaat word om sy eie spel te speel. Hy moet nie oorafgerig word nie.
Só het die Springbok-afrigter, Rassie Erasmus, gister gesê nadat die jongeling onder die Bokke nog 'n uitstaande vertoning gelewer het.
En, voeg Erasmus by, "op die oomblik laat hy dit maklik lyk om drieë te druk".
Erasmus sê dat Jantjies 'n goeie aanvoeling vir die spel het. "As ons dít aanmoedig, sal hy net aanhou verbeter en aanhou doen wat hy vandag (gister) gedoen het. Die lekker ding is dat hy dit op die hoogste vlak doen.
"Ons moet egter ook iewers vir Cobus Reinach 'n goeie kans gee om te speel. Ons het die afgelope jaar werklik lekker diepte in die groep gebou.
Jantjies self was ná die toets baie opgewonde oor sy drie.
"Om eerlik te wees, het ek nie regtig aan iets gedink nie (toe ek die skop agterna gesit het)," het Jantjies in 'n video-onderhoud op die Springbokke se
"Ek wou net die bal in my hande kry en die drie druk. Ek kon dit nader (aan die pale) kry, maar gelukkig het hy (Handré Pollard) 'n goeie skop aan die einde vir ons oorgeskop."
Faf de Klerk, wat die speelveld ná 44 minute weens 'n harde stamp teen die kop verlaat het voordat Jantjies opgestuur is, sal volgens sy afrigter gou reg wees.
"Ek gaan niemand in die groep van 36 spelers in Nieu-Seeland huis toe stuur of iemand ontbied nie.
"Faf het nie sy koptoets tydens die wedstryd geslaag nie. Daar was in die wedstryd wel 'n kommunikasiegaping wat sy presiese situasie was toe hy vir die koptoets afgestuur is. 'n Speler mag net vir 'n sekere aantal minute van die veld wees, maar dit het uiteindelik geen verskil gemaak nie (aangesien hy nie kon terugkeer nie)."